Proiect 
HOTĂRÂRE
nr. ______
din ________________ 2026

cu privire la mecanismul de administrare a importului preferențial de zahăr 
în Republica Moldova

În temeiul prevederilor art. 10 și art. 11 a Legii nr. 1031-XIV privind reglementarea de stat a activității comerciale externe (Monitorul Oficial al Republicii Moldova, 2000, nr.119-120, art. 838) cu modificările și completările ulterioare precum și în scopul asigurării funcționării echilibrate a pieței interne a zahărului, gestionării produselor agricole sensibile și administrării contingentelor tarifare în conformitate cu legislația națională și acordurile internaționale la care Republica Moldova este parte, Guvernul


HOTĂRĂȘTE:

1. Se aprobă Regulamentul cu privire la mecanismul de administrare a importului preferențial de zahăr în Republica Moldova (se anexează).
2. Controlul asupra executării prezentei hotărâri se pune în sarcina Ministerului Agriculturii și Industriei Alimentare și Ministerului Dezvoltării Economice și Digitalizării.
3. Prezenta hotărâre intră în vigoare la data publicării în Monitorul Oficial al Republicii Moldova.


Prim-ministru							Vasile TOFAN

Viceprim-ministru,
Ministrul dezvoltării economice și digitalizării			Eugeniu OSMOCHESCU

Ministra Agriculturii și Industriei Alimentare			  













Aprobat
prin Hotărârea Guvernului
nr. _____ /2026


REGULAMENTUL
cu privire la mecanismul de administrare a importului preferențial de zahăr 
în Republica Moldova


1. Obiectul și scopul Regulamentului
1.1. Prezentul Regulament instituie cadrul normativ privind mecanismul de administrare a importului preferențial de zahăr, prin administrarea contingentelor tarifare și aplicarea regimurilor vamale preferențiale, în conformitate cu legislația națională și angajamentele internaționale asumate de Republica Moldova. 
1.2. Regulamentul are ca scop:
1.2.1. asigurarea funcționării echilibrate a pieței interne a zahărului;
1.2.2. menținerea unui echilibru proporțional între producția internă și importuri; 
1.2.3. siguranța aprovizionărilor și accesul nediscriminatoriu al agenților economici, indiferent de forma lor juridică de organizare, la cantitățile de zahăr disponibile;
1.2.4. respectarea principiilor concurenței loiale, transparenței și proporționalității.

2. Interesul public major și relevanța strategică a sectorului zahărului
2.1. Sectorul de producere și procesare a sfeclei de zahăr reprezintă un domeniu agroalimentar de interes public major, cu impact direct asupra securității alimentare, echilibrului pieței interne, stabilității economice și menținerii activităților agricole în mediul rural din Republica Moldova.
2.2. Măsurile prevăzute de prezentul Regulament au caracter preventiv și proporțional și urmăresc:
2.2.1. menținerea capacităților interne de producție;
2.2.2. menținerea continuității lanțului agroindustrial și a capacităților interne de aprovizionare;
2.2.3. asigurarea continuității activității economice în condiții de concurență loială și echitabilă;
2.2.4. prevenirea apariției unor dezechilibre semnificative pe piața internă.
2.3. Prezentul Regulament se realizează cu respectarea principiilor economiei de piață și a angajamentelor internaționale asumate de Republica Moldova.

3. Domeniul de aplicare
3.1. Prezentul Regulament se aplică persoanelor fizice și juridice, indiferent de forma lor juridică de organizare și tipul de proprietate, care desfășoară activități de import al zahărului în Republica Moldova. 
3.2. Regulamentul se aplică față de produsele clasificate la poziția tarifară 1701 99 100 – Zahăr alb, conform Nomenclaturii combinate a mărfurilor aprobate prin Legea nr. 172/2014.

4. Stabilirea contingentelor
4.1. Importul de zahăr se efectuează în limitele contingentelor tarifare stabilite anual, în baza evaluării necesarului pieței interne și a indicatorilor prevăzuți la pct. 8, în vederea asigurării echilibrului între producția internă, consum și importuri.
4.2. Contingentele la importul de zahăr care beneficiază de regim preferențial stabilite în temeiul acordurilor încheiate de către Republica Moldova cu anumite țări sau teritorii ori grupuri de ţări sau teritorii din afara teritoriului vamal, se aplică în conformitate cu prevederile legislației naționale și ale acestor acorduri.
4.3. În scopul gestionării echilibrate a pieței interne a zahărului, pentru importurile de zahăr efectuate în baza acordurilor de comerț liber care prevăd liberalizarea completă a comerțului pentru această categorie de produse, respectiv fără aplicarea taxelor vamale și fără limitări cantitative, se stabilește un contingent tarifar anual de până la 3 000 tone, care se administrează potrivit principiilor transparenței, nediscriminării și proporționalității.
4.4. Pentru anul 2026, contingentul tarifar prevăzut la pct. 4.3 se determină prin deducerea cantităților de zahăr deja importate în regim preferențial în perioada cuprinsă între 1 ianuarie 2026 și data intrării în vigoare a prezentei hotărâri.

5. Autoritatea competentă
5.1.  Administrarea și gestionarea importului de zahăr, evaluarea necesarului de zahăr pe piața internă, monitorizarea valorificării contingentelor tarifare se realizează de către Serviciul Vamal, Ministerul Agriculturii și Industriei Alimentare și Ministerul Dezvoltării Economice și Digitalizării.

6. Analiza anuală și fundamentarea contingentelor
Ministerul Agriculturii și Industriei Alimentare, în comun cu Consiliul pe produs „Sfeclă de zahăr, zahăr şi produse procesate” și Camera de Comerț și Industrie, consultând reprezentanții sectorului relevant și alte părți interesate, evaluează situația în ramura producătoare a zahărului, conform  datelor disponibile privind producția internă de sfeclă de zahăr și de zahăr, stocurile, consumul estimat și importurile preconizate în perioada de referință, evoluția consumului și consumul estimat pentru următoarea perioadă.
Conform evaluării efectuate în baza datelor enumerate, Ministerul Agriculturii și Industriei Alimentare prezintă în adresa Ministerului Dezvoltării Economice și Digitalizării, până la data de 15 decembrie a fiecărui an, informațiile privind necesarul intern de zahăr pentru anul următor și respectiv solicitarea argumentată privind necesitatea alocării contingentului tarifar anual.
7. Indicatorii pentru evaluarea pieței interne
Indicatorii care stau la baza evaluării pieței interne a zahărului sunt:
7.1. cantitatea producției de sfeclă de zahăr recoltată (rizocarpi) în țară și cantitatea de zahăr estimată după procesare;
7.2. cantitatea estimată a consumului de zahăr pe piața internă;
7.3. dinamica producției de sfeclă de zahăr și de zahăr;
7.4. volumele (stocurile) existente, inclusiv cele comerciale și, după caz, stocurile de siguranță;
7.5. fluxurile importurilor de zahăr și impactul acestora asupra pieței interne;
7.6. evoluția prețului zahărului pe piața internă și pe piața externă;
7.7. factorii și riscurile climaterice, precum și factori terți care afectează industria producătoare de zahăr.

8. Colectarea datelor
Pentru elaborarea indicatorilor prevăzuți la pct. 7:
8.1. Serviciul Vamal transmite Ministerului Agriculturii și Industriei Alimentare, până la data de 30 noiembrie a fiecărui an, lista persoanelor fizice și juridice (agenților economici) care au importat zahăr, cu indicarea volumului de zahăr importat, inclusiv în regim preferențial, în anul de referință;
8.2. Ministerul Agriculturii și Industriei Alimentare asigură colectarea informațiilor disponibile privind fluxul zahărului pe piață.

9. Ajustarea contingentelor în caz de deficit
9.1. În cazul constatării unui deficit real sau iminent de aprovizionare a pieței interne cu zahăr alb, conform indicatorilor prevăzuți la pct. 8, Ministerul Agriculturii și Industriei Alimentare este în drept să propună majorarea cantităților anuale prevăzute pentru import în regim preferențial. 
9.2. Ministerul Agriculturii și Industriei Alimentare va prezenta, în termen de 5 zile lucrătoare de la data constatării deficitului de aprovizionare a pieței interne cu zahăr alb, în adresa Serviciului Vamal și Ministerului Dezvoltării Economice și Digitalizării, cantitățile necesare de import în regim preferențial de zahăr pentru acoperirea deficitului de aprovizionare menționat la pct. 9.1.
9.3. Serviciul Vamal va ajusta sistemul de evidență a contingentului preferențial anual și va completa corespunzător contingentul tarifat în sistemul informațional integrat vamal, conform informației recepționate printr-un demers oficial de la Ministerul Agriculturii și Industriei Alimentare.
9.4. Măsurile adoptate în temeiul acestui punct se aplică pe durata existenței deficitului real și iminent de aprovizionare a pieței interne cu zahăr alb, sunt proporționale cu deficitul constatat și se aplică cu respectarea angajamentelor internaționale ale Republicii Moldova.

10. Evidența și monitorizarea importurilor în regim preferențial
10.1. Serviciul Vamal asigură evidența cantitativă și valorică a importurilor de zahăr realizate în regim preferențial, prin intermediul sistemului informațional integrat vamal.
10.2. Aplicarea regimului preferențial este condiționată de încadrarea în limita contingentului disponibil, potrivit datelor gestionate în sistemul informațional integrat vamal.
10.3. Serviciul Vamal transmite trimestrial, pentru informare, Ministerului Agriculturii și Industriei Alimentare și Ministerului Dezvoltării Economice și Digitalizării datele operative privind:
10.3.1. cantitățile importate;
10.3.2. gradul de utilizare a contingentului;
10.3.3. dinamica fluxurilor de import.
10.4. Datele prevăzute la pct. 10.3. constituie temei pentru monitorizarea permanentă a pieței, și în cazul constatării unui deficit real sau iminent de aprovizionare a pieței interne cu zahăr alb, va fi inițiată procedura de ajustare a contingentelor de către Ministerul Agriculturii și Industriei Alimentare și Ministerul Dezvoltării Economice și Digitalizării.

